Worcester F 80 Distinctiones

121 Luna habet quedam

Luna habet quedam in apparencia tantum, quedam in apparencia et existencia. Item in apparencia quidem habet tria. Nam cum sit magna apparet esse parua. Sed et hoc quia a remotis videtur, Gen. 1[:16]: *Fecit Deus duo luminaria magna*. Sic vir humilis magnus est merito sed modicus sui reputacio ne, Apo. 3[:8]: *Ecce dedi coram te ostium apertum, quod[[1]](#footnote-1) nemo potest claudere: quia modicam habes virtutem*. Glossa, id est, humilitate. Ideo Eccli. 3[:20]: *Quanto magnus es, humilia te in omnibus*.

¶ Secundo inspecta collater aliter videtur ab inceden-

/fol. 255rb/

tibus incedere, Psal. [8:4]: *Videbo cælos tuos, opera digitorum tuorum, lunam et stellas*. Sic sapiens cum sapientia ambulat et operatur secundum regimen sapientie, Sap. 9[:4]: *Da mihi sapientiam* de celis.

¶ Tercio coniuncta[[2]](#footnote-2) soli magis est illuminata et cum videtur[[3]](#footnote-3) quasi non esse, Eccli. 42[:16; 43:8], luna *crescens* est *mirabiliter* *in consummatione.* Sic dilectus Dei quanto magis coniungitur per caritatem, plus abscondit se a luce mundi. Secundum illud Jac. 4[:4]: *Amicitia hujus mundi inimica est* Deo. Psal. [54:8]: *Ecce elongavi fugiens, et mansi*.

¶ Hec autem luna propter quedam signat iustum; propter quedam signat peccatorem; propter quedam mundi fortunam. Luna enim habet lumen debilibus oculis proportinale, sic fidelis habet lucem fidei dirigentem in tenebris huius vite, Jer. 31[:35]: *Hæc dicit Dominus qui dat solem*, id est, Christum, *in lumine diei*,[[4]](#footnote-4) scilicet, glorie, *lune et stellarum,[[5]](#footnote-5)* id est, fidem et alias virtutes, *in* lucem *noctis*. Job 29[:3]: *Ad* lumen *ejus ambulabam in tenebris*. Sed heu quia dicitur Matt. 24[:29]: *Luna non dabit* splendorem, sicut nec candela extincta, quia fides[[6]](#footnote-6) sine operibus mortua est.

¶ Item luna habet lumen de nocte laborantibus delectabile. Sic iustus habet lumen spei confortans eum ex mercede, Eccli. 43[:7]: *A luna*, scilicet, spei, *signum diei festi*, scilicet, glorie, quia spes est circa expectacio future beatitudinis, Rom. 12[:12]: *Spe gaudentes.*

¶ Item, luna habet virtutem in augmentum aquarum et medullarum in sui augmento. Sic iustus per caritatem et compassionis plenitudinem, Eccli. 50[:6]: *Quasi stella matutina in medio nebulæ*. Quantum ad austeritatem penitencie et quasi luna plena in diebus, quantum ad abundanciam misericordie et quasi sol refulget, quantum ad doctrinam sapientie, Tob. 4[:8]: Quantum potes esto fidelis et *misericors*.

¶ Item luna habet efficaciam in generacione nascencium. Sic homo sanctus comodius est in peccatorum conuersione et in boni operis execucione et ex diffusione, Deut. 33[:13]: *De fructuum pomis solis ac lunæ*, que scilicet gignit calor soli et humor lune, [1] Cor. 4[:15]: *In Christo Jesu per Evangelium ego vos genui*, scilicet, spiritualiter. Et [1] Cor. 15[:41]: *Alia* *claritas solis*, id est, Christi, *alia lunæ*, id est, beate Marie, *alia stellarum*, id est, sanctorum.

¶ Item, luna propter aliqua designat peccatorem. Primo propter mutabilitatem et instabilitatem et hoc in fatuis recidiuantibus, Eccli.

/fol. 255va/

27[:12]: *Homo* sapiens *in sapientia manet sicut sol* clarus, scilicet, in aspectu feruens, in affectu fructificans, in virtute stabilis, in luce ut sic altus per contemplacionem, clarus per discrecionem, spericus per paupertatem, quo in modico tangit terram vniformis per concordiam,[[7]](#footnote-7) agilis per obedienciam, *stultus ut luna mutatur.* Quia modo cornuta per superbiam, modo diminuta per luxuriam, modo rotunda per auariciam quia minis capax, modo plena per gulam, vt narrat Ysidorus libro 2, c., quod simie in noua luna exultant, sed post mediam lunam tristantur. Sic multi in suis primordiis bene operantur et cum deuocione, sed pallatiue tepescunt. Cum tamen ex vsu magis deberent delectari.

¶ Secundo propter eclipsacionem quod contingit in plenilunnio et hoc in auaris in quibus interposito terre impedit solis illuminacionem, Ysai. 13[:10]: *Luna non splendebit in lumine suo*. Jer. 5[:25]: *Peccata vestra prohibuerunt* bona *a vobis.*

¶ Tercio, propter confusionem finalem et hoc in penitentibus, Ysai. 24[:23]: *Erubescet luna*, quo ad minores, *et confundetur sol*, quo ad maiores, et regnabit *Dominus,* etc. Psal. [30:18]: *Erubescant impii, et deducantur in infernum*.

¶ Item, luna propter aliqua designat mundi fortunam. Nam legimus [Job 31:26]: *lunam incedentem clare*, id est, prosperitatem paruipendendam, Job 31[:26]: *Si* videbam, ambiendo oculis cordis, *solem cum fulgeret*, id est, prosperitatem in deliciis honoribus, *et lunam incedentem clare*, id est, prosperitatem in diuiciis, quasi dicens, si hoc volui male accidit mihi.

¶ Item, legimus lunam orientem de nocte, Job 25[:5] in quo aduersitas notatur que tamen perferenda est, Psal. [120:6]: *Per diem sol non uret*, id est, elacio in prosperis, *neque luna per noctem*, id est, depressio in adversis et hoc quia Dominus custodit te.

¶ Item, legimus lunam positam sub pede, Apo. 12[:1]: *Mulier amicta sole, et luna sub pedibus ejus.* Vbi notatur voluntria paupertas suppeditans terrenam substanciam proper Christum. Dicitur etiam de luna quod habet in se virum oneratum spinis. Sic Maria portat Christum oneratum penitencionibus.

1. *dedi coram te ostium apertum, quod* ] F 128 *corr.* vidi ante hostium apertam quam F80, Lambeth [↑](#footnote-ref-1)
2. coniuncta ] Lambeth *corr*. conuicta F 80, F 128. [↑](#footnote-ref-2)
3. videtur ] Lambeth, F 128 *corr.* vtitur F 80. [↑](#footnote-ref-3)
4. diei ] Lambeth, F 128 *corr.* fidem F 80. [↑](#footnote-ref-4)
5. *lune et stellarum* ] F 128 *corr*. lunam and stgellas F 80, Lambeth [↑](#footnote-ref-5)
6. quia fides ] *add.* quia fides F 80 [↑](#footnote-ref-6)
7. concordiam ] Lambeth, f 128 *corr.* constanciam F 80. [↑](#footnote-ref-7)